Document ID: 31992D0458

ΑΠΟΦΑΣΗ ΤΗΣ ΕΠΙΤΡΟΠΗΣ της 31ης Ιουλίου 1992 για μεταβατική εθνική αντιστάθμιση των γεωργών στη Γερμανία για το 1992 (Το κείμενο στη γερμανική γλώσσα είναι το μόνο αυθεντικό) (92/458/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την απόφαση 92/392/ΕΟΚ του Συμβουλίου της 30ής Ιουνίου 1992 για προσωρινή εθνική αντιστάθμιση των γεωργών στη Γερμανία (1), και ιδίως το άρθρο 2 παράγραφος 2,
Εκτιμώντας:
ότι για να αντισταθμιστούν οι πτώσεις του γεωργικού εισοδήματος που διαπιστώθηκαν στη Γερμανία το 1992 μετά τη λήξη, στο τέλος του 1991, της ειδικής ενισχύσεως που χορηγείται στη χώρα αυτή στα πλαίσια του συστήματος του φόρου προστιθέμενης αξίας (ΦΠΑ) που προβλέπεται από την οδηγία 85/361/ΕΟΚ όσον αφορά την εναρμόνιση των νομοθεσιών των κρατών μελών σχετικά με τους φόρους κύκλου εργασιών - Κοινό σύστημα φόρου προστιθέμενης αξίας: παρεκκλίσεις όσον αφορά τις ειδικές ενισχύσεις που χορηγούνται σε ορισμένους γεωργούς ως αντιστάθμιση για την κατάργηση των νομισματικών εξισωτικών ποσών που εφαρμόζονται σε ορισμένα γεωργικά προϊόντα (2), το άρθρο 1 της απόφασης 92/392/ΕΟΚ προβλέπει ότι μπορεί να χορηγηθεί ειδική εθνική ενίσχυση στη Γερμανία από 1ης Ιανουαρίου έως 31 Δεκεμβρίου 1992-
ότι το άρθρο 1 της οδηγίας 92/392/ΕΟΚ περιλαμβάνει τους όρους και τις λεπτομέρειες της πληρωμής αυτής της ειδικής εθνικής ενισχύσεως- ότι εναπόκειται στην Επιτροπή να επαληθεύσει ότι τα μέτρα που εγκρίθηκαν για την εφαρμογή του καθεστώτος της ενισχύσεως είναι σύμφωνα με τις διατάξεις αυτές-
ότι στις 22 Ιουλίου 1992, η Ομοσπονδιακή Δημοκρατία της Γερμανίας ανακοίνωσε στην Επιτροπή ένα σχέδιο νόμου με τον τίτλο "Gesetz zur Anderung des Gesetzes zur Foerderung der Landwirtschaft und des Foerdergesetzes" και σχέδιο διοικητικής
οδηγίας με τίτλο "Verordnung zur Gewaehrung von Anpassungshilfen im zweiten Halbjahr 1992 fuer die Landwirtschaft in dem in Artikel 3 des Einigungsvertrages genannten Gebiet" με θέμα την εισαγωγή αυτού του καθεστώτος ενισχύσεως- ότι η Ομοσπονδιακή Δημοκρατία της Γερμανίας δήλωσε επίσης ότι θα διασφαλίσει την εφαρμογή των εθνικών αυτών μέτρων κατά τέτοιο τρόπο ώστε ο συνολικός όγκος της ειδικής ενίσχυσης να μην υπερβεί τα 2 200 εκατομμύρια γερμανικά μάρκα- ότι οι εθνικές διατάξεις που θεσπίστηκαν για το σκοπό αυτό πληρούν τους όρους που περιλαμβάνονται στο άρθρο 1 της απόφασης 92/392/ΕΟΚ και συνεπώς μπορούν να εγκριθούν-
ότι η Επιτροπή πρέπει να είναι σε θέση να εκτιμά τα αποτελέσματα του καθεστώτος της ενισχύσεως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι διατάξεις του σχεδίου νόμου με τίτλο "Gesetz zur Anderung Gesetzes zur Foerderung der baeuerlichen Landwirtschaft und des Foerdergesetzes" και του σχεδίου διοικητικής οδηγίας με τίτλο "Verordnung zur Gewaehrung von Anpassungshilfen im zweiten Halbjahr 1992 fuer die Landwirtschaft in dem in Artikel 3 des Einigungsvertrages genannten Gebiet" που ανακοινώθηκαν από την Ομοσπονδιακή Δημοκρατία της Γερμανίας στις 22 Ιουλίου 1992, κρίνονται σύμφωνες με τους όρους που περιλαμβάνονται στο άρθρο 1 της απόφασης 92/392/ΕΟΚ, και συνεπώς εγκρίνονται.
Άρθρο 2
Πριν από την 1η Απριλίου 1993, η Ομοσπονδιακή Δημοκρατία της Γερμανίας υποβάλλει στην Επιτροπή έκθεση επί της λειτουργίας του καθεστώτος της ενισχύσεως που αναφέρεται στο άρθρο 1, στην οποία αναφέρονται οι δαπάνες που πραγματικά πραγματοποιήθηκαν, η επίπτωσή τους επί των γεωργικών εισοδημάτων και οποιοδήποτε άλλο στοιχείο έχει σχέση με τα αποτελέσματα του καθεστώτος αυτού.
Άρθρο 3
Η παρούσα απόφαση απευθύνεται στην Ομοσπονδιακή Δημοκρατία της Γερμανίας. Βρυξέλλες, 31 Ιουλίου 1992.

Labels: 12
18
19
6